作者:宋之問
標題:遊陸渾南山自歇馬嶺到楓香林以詩代書答李舍人適
內容:晨登歇馬嶺，遙望伏牛山。孤出群峰首，熊熊元氣間。太和亦崔嵬，石扇橫閃倏。細岑互攢倚，浮巘競奔蹙。白雲遙入懷，青靄近可掬。徒尋靈異跡，周顧愜心目。晨拂鳥路行，暮投人煙宿。粳稻遠彌秀，慄芋秋新熟。石髓非一巖，藥苗乃萬族。間關踏雲雨，繚繞緣水木。西見商山芝，南到楚鄉竹。楚竹幽且深，半雜楓香林。浩歌清潭曲，寄爾桃源心。